**MK-s hallgatók eredményes szereplése a „MARGÓ” helyi gazdaságfejlesztési esettanulmány készítő versenyen**

A Miskolci Egyetem Világ- és Regionális Gazdaságtan Intézete és az Észak-magyarországi Regionális Kutatásokért Alapítvány „MARGÓ” címmel, periférikus kistérségek vagy települések helyi foglalkoztatási jó gyakorlatait elemző esettanulmány készítő versenyt szervezett, idén 4. alkalommal.

A verseny célja: A felsőoktatásban résztvevő, területfejlesztéshez kapcsolódó tanulmányokat folytató hallgatók tanulmányainak elmélyítése, közösségi felelősségtudatának erősítése és tudásuk megmérettetése révén a helyi fejlesztésbe bevonható alkotó energiák felerősítése.

A nívós versenyen kilenc egyetem és főiskola (Babes-Bolyai Tudományegyetem, Budapesti Corvinus Egyetem, Debreceni Egyetem, Eötvös Lóránd Tudományegyetem, Eszterházy Károly Főiskola, Károly Róbert Főiskola, Miskolci Egyetem, Szent István Egyetem, valamint a Szegedi Tudományegyetem Mérnöki Kar) háromfős csapatai vettek részt, összesen 15 pályaművel képviseltetve magukat.

A Szegedi Tudományegyetem Mérnöki Karáról három pályamunkát nyújtottak be a résztvevők:

* Bertók Adrienn, Kordás Kinga, Tóth Andrea (Gazdasági és vidékfejlesztési agrármérnök (BSc) szak, III. évfolyam) – „*A múlt alapjaira épülő jövő: Poroszló, a Tisza-tó tündérfátyla”*
* Hlavács Éva, Hörnyéki Szabin, Pesti Kitti (Gazdasági és vidékfejlesztési agrármérnök (BSc) szak, III. évfolyam) – „*Kiskőrösi borturizmus fellendítése: Avagy indítsuk be a borkeringést a Kiskunság szívében”*
* Nagy Adrienn, Siposné Mikó Kata, Kollár István (Vidékfejlesztési agrármérnök (MSc) szak, I. évfolyam) – „*Értékteremtő közmunka: Bácsalmás város foglalkoztatottságot javító intézkedései”*

A „MARGÓ” térségfejlesztési esettanulmány készítő verseny döntőjébe, a háromtagú előzetes bíráló bizottság pontszámai alapján, összesen hat csapat jutott.

A 2014. november 18-án, Miskolcon az MTA (MAB) Székház Nagytermében megrendezett döntőn a Mérnöki Kar képviseletében Bertók Adrienn, Kordás Kinga és Tóth Andrea alkotta csapat az ökoturizmus és Poroszló község fejlődésének összefüggéseiről készített esettanulmányukkal VI. helyezést ért el.

A csapatok felkészítésében Dr. Kis Krisztián docens működött közre.

A megmérettetés vállalásáért, a kreatív ötletekért, az alkotó együttműködésért és az elért eredményért ez úton is gratulálunk a résztvevőknek!